b'\n_START_ARTICLE_\nAnsambel bratov Poljan\xc5\xa1ek\n_START_SECTION_\nDelovanje\n_START_PARAGRAPH_\nAnsambel bratov Poljan\xc5\xa1ek so leta 1971 ustanovili trije bratje, ki so k igranju povabili \xc5\xa1e dva prijatelja. Na za\xc4\x8detku so igrali predvsem skladbe Ansambla Lojzeta Slaka, Ansambla Rudija Bardorferja in Ansambla bratov Avsenik. Prvi\xc4\x8d so nastopili v Gostilni pri \xc4\x8cibru._NEWLINE_Leta 1986 je Danilo Poljan\xc5\xa1ek ustanovil svoj ansambel, ki pa je deloval le slaba \xc5\xa1tiri leta. Po razpadu tega sestava se je na Rudijevo povabilo vrnil k ansamblu, ki ga je ustanovil z bratoma. Po letu 1989 je za\xc4\x8del Rudi Poljan\xc5\xa1ek pogosteje komponirati lastne skladbe. Takrat so bili v ansamblu bratje Poljan\xc5\xa1ek s klarinetistom Fortijem Hribernikom in kitaristom Romanom Komatarjem, kot pevec pa je z njimi nastopal tudi Filip Kranjec._NEWLINE_Ve\xc4\x8dino skladb, ki so postale uspe\xc5\xa1nice, je napisal vodja Rudi Poljan\xc5\xa1ek. Skladbo \xc5\xa0pela je prispeval pevec Filip Kranjec, Veselo v Kamnik pa je delo Andreja Blumauerja. Besedila so v ve\xc4\x8dini prispevali Ivan Malava\xc5\xa1i\xc4\x8d, brata dvoj\xc4\x8dka Franci in Jo\xc5\xbee Smrekar, Ivan Sivec, Vera Kumprej in Bernard Miklavc, ki je tudi avtor besedila za skladbo Skupaj za vedno._NEWLINE_Trikrat so zmagali na Lojtrci doma\xc4\x8dih. S skladbo Najmlaj\xc5\xa1i so uspeli zmagati na ptujskem festivalu. Leta 1991 so bili nagrajeni tudi na festivalu v \xc5\xa0teverjanu, leto pozneje pa \xc5\xa1e na Vurberku._NEWLINE_Ob 25-letnici delovanja leta 1996 so v \xc5\xa1portni dvorani v Kamniku pripravili velik jubilejni koncert z gosti._NEWLINE_Leta 2013 so v Snoviku priredili slavnostni koncert, s katerim so z zamudo obele\xc5\xbeili 40 let igranja. Na koncertu je bil prisoten tudi kamni\xc5\xa1ki \xc5\xbeupan Marjan \xc5\xa0arec. Koncert je povezovala pevka Maja Oderlap, kot gostje pa so nastopili tudi Ansambel Poljan\xc5\xa1ek,\xc2\xa0ki veljajo za podmladek ansambla, saj ga je ustanovil Rudijev sin Sandi Poljan\xc5\xa1ek, Tanja \xc5\xbdagar,\xc2\xa0Ansambel Akordi\xc2\xa0in\xc2\xa0Klobasekov Pepi.'